Răzvan Tătaru
RoboHub, centru de resurse și promovare a noilor tehnologii pentru toate categoriile sociale, și AbilityHub, organizație dedicată sprijinirii persoanelor cu dizabilități, lansează un program revoluționar de formare destinat pregătirii persoanelor cu dizabilități pentru a deveni antrenori în domeniul inteligenței artificiale (IA), potrivit unui comunicat transmis, miercuri, StartupCafe.ro.
Tradițional, persoanele cu dizabilități s-au confruntat cu dificultăți în accesul la oportunități de angajare, fiind adesea limitate la sectoare de nișă, cunoscute sub denumirea de "cei 4 F" (food - mâncare, filth - murdărie, flowers - flori, factories - fabrici).
Parteneriatul dintre RoboHub și AbilityHub urmărește să schimbe acest lucru, prin antrenarea persoanelor cu deficiențe în domeniul tehnologic inovator al IA.
RoboHub și AbilityHub vor oferi un curriculum adaptat nevoilor specifice ale participanților. Cursurile vor acoperi o gamă largă de subiecte, de la fundamentele inteligenței artificiale până la aplicarea practică a tehnologiilor emergente.
De asemenea, cursurile sunt proiectate să fie accesibile și atrăgătoare pentru persoanele cu diferite tipuri de dizabilități și să vină în continuarea unui curs de introducere în programare pilotat anul trecut.
Această inițiativă nu doar că oferă noi perspective profesionale pentru persoanele cu dizabilități, dar contribuie și la realizarea Obiectivelor de Dezvoltare Durabilă (ODD) stabilite de Națiunile Unite, în special la Obiectivul 8, care promovează creșterea economică incluzivă și sustenabilă, ocuparea forței de muncă și munca decentă pentru toți.